530 studenti jitħejjew għall-bidla fl-iskejjel tagħhom
Imtella' Lulju 20, 2020 - Aġġornata 20 Ta' Lulju, 2020 5:15pm 530 student qed jieħdu sehem f'żewġ programmi ġodda tal-Aġenzija Żgħażagħ biex ikunu iktar ippreparati għall-bidla mill-primarja għall-iskola medja u dawk li minn Form 2 se jbiddlu għall-iskola sekondarja. Is-Segretarju Parlamentari għaż-Żgħażagħ Clifton Grima qal li minħabba l-Covid 19 it-tfal se jkunu ilhom sitt xhur ma jmorru skola, u li kien importanti li jsir programm online biex dawn it-tfal jiġu mgħejjuna għall-bidla kbira li se jgħaddu minnha fis-sena skolastika li jmiss. Il-bidla mis-sitt sena tal-primarja għall-iskola Medja taf tkun diffiċli ħafna, għaliex minn klassi waħda, l-istudenti jispiċċaw fi skola ġdida, fejn ikunu huma li jridu jimxu minn klassi għall-oħra skont l-iskeda tal-lezzjonijiet. Bidla oħra iżda forsi mhux daqshekk drastika hija meta minn Form 2, l-istudenti mill-iskola medja jaghmlu l-pass għas-sekondarja li tħejjihom sa meta jiġu biex jagħmlu l-eżamijiet fil-livell Ordinarju. L-Aġenzija Żgħazagħ ħasbet biex tvara żewġ programmi biex bl-għajnuna tal-youth workers, l-istudenti jingħataw lezzjonijiet u għajnuna online. Il-programmi jikkonsistu anki f'logħob u modi kif jesprimu ruħhom biex jiġu mgħejjuna għall-bidla li se jgħaddu minnha fil-vjaġġ edukattiv tagħhom. "Aħna nagħtuhom il-ħiliet li jkollhom bżonn, biex ikunu ippreparati u l-kunfidenza biex il-bidla jikkoopjaw magħha". Is-sinjura Teuma spjegat li l-programm My Next School Adventure huwa programm immirat għall-istudenti li għadhom kemm spiċċaw is-sitt sena. Qed jieħdu sehem 400 student filwaqt li fil-programm My Secondary School Survival Kit qed jieħdu sehem 130 student. B'kollox qed jaħdmu fuq iż-żewġ programmi b'lezzjonijiet online, disa' youth workers. Is-Segretarju Parlamentari għaż-Żgħażagħ, Clifton Grima qal li f'din il-pandemija minkejja l-isfidi, ħareġ ukoll il-ġid, għaliex il-programmi online jistgħu jinżammu, minħabba li t-tfal jirnexxielhom jibbenifikaw ħafna minn sistemi online, li huma iktar aċċessibbli. "Għal-laqgħa qabel inġibu n-nies fl-uffiċini, illum effiċjenti minħabba t-teknoloġija, irridu nagħmlu użu aktar ta' dawn il-mezzi biex inkunu produttivi". Waqt sessjoni li saret mal-istudenti dawn esprimew id-diffikultajiet tagħhom, iżda wkoll esprimew entużjażmu li jagħmlu esperjenzi ġodda edukattivi.